חוק התכנית לסיוע כלכלי (נגיף הקורונה החדש) (הוראת שעה) (תיקון מס' 4), התשפ"א-2021
הצעת חוק ממשלתית, הכנסת ה-23
פורסם: ספר החוקים, חוברת 2896, עמ' 274, 2021-01-12T00:00:00+02:00
בחוק זה תוקנו ההוראות למתן מענק הסיוע להוצאות קבועות מכוח חוק התכנית לסיוע כלכלי (נגיף הקורונה החדש) (הוראת שעה), התש"ף-2020 ולמענק עבודה מכוח החוק להגדלת שיעור ההשתתפות בכוח העבודה ולצמצום פערים חברתיים (מענק עבודה), התשס"ח-2007 כך שיינתנו גם עבור החודשים ינואר-פברואר 2021. 
דרישת ירידת המחזורים במענק הסיוע להוצאות קבועות, ביחס לתקופה המקבילה בשנת 2019, תמשיך לעמוד על ירידה של 25 אחוזים, כאשר גובה המענק ייקבע לפי מדרגות ירידה שהן בין 25 אחוזים ל-40 אחוזים, בין 40 אחוזים ל-60 אחוזים, ומעל 60 אחוזים.
נקבע שהמענק עבור החודשים מאי-יוני 2021 יעמוד על מחצית, וששר האוצר יהיה רשאי לקבוע שיינתן מענק עבור אותם חודשים רק במידה וההוצאה הדרושה לשם כך תיכלל במסגרת ההוצאות להתמודדות עם משבר נגיף הקורונה, או במסגרת התקציב השנתי, ככל שיתקבל חוק בנושא. 
יוענק מענק סיוע בשל פגיעה ממושכת שנגרמה מההשפעה הכלכלית של נגיף הקורונה החדש, אשר יינתן למי שמחזור עסקאותיו בשנת 2019 עולה על 18 אלף ₪ אך אינו עולה על 300 אלף  ₪, ואשר הירידה במחזור עסקאותיו עקב המשבר עולה על 25%, כאשר בחישוב זה יובאו בחשבון הסכומים שקיבל כמענק סיוע להוצאות קבועות.
עבור עוסק שמחזור עסקאותיו אינו עולה על 300,000 ש"ח סכום המענק בשל פגיעה ממושכת ינוע בין 3,000 ש"ח ל-9,000 ש"ח כתלות בשיעור הפגיעה במחזור עסקאותיו עקב השפעת הנגיף, ועבור עוסק שמחזור עסקאותיו עולה על 300,000 ש"ח, יוכל לקבל מענק שיחושב לפי הסכומים שקיבל במענקי ההשתתפות בהוצאות קבועות. עם זאת, עוסק שמחזור עסקאותיו בשנת 2020 הגיע ל-90% ממחזור עסקאותיו בשנת 2019 יהיה זכאי רק ל-60% מגובה המענק לו הוא היה זכאי בהתאם למחזור עסקאותיו. 
בנוסף, תביעה לקבלת מענק פגיעה ממושכת תוגש באופן מקוון בתוך שלושה חודשים מיום 10 בפברואר 2021. מנהל רשות המיסים יוסמך לדחות את מועד התחילה להגשת התקופה אם לא תתאפשר הגשת תביעה מקוונת.